Dažniausiai užduodami klausimai

* *Mano vaikas šį rugsėjį pradės lankyti pirmą klasę. Kur turėčiau pateikti prašymą?*

Jei vieno iš tėvų ir vaiko gyvenamoji vieta yra deklaruota Savivaldybės teritorijoje, prašymą galima pateikti per prašymų priimti mokytis į bendrojo ugdymo mokyklas informacinę sistemą nuo Tarybos nustatytos prašymų priimti mokytis į bendrojo ugdymo mokyklas pateikimo pradžios.

Po gegužės 31 d. prašymai per informacinę sistemą nepriimami, prašymus galima pateikti tik pasirinktai mokyklai.

* *Kokia prašymų pateikimo tvarka?*

Per informacinę sistemą į pasirinktas mokyklaspateikiami **ne daugiau kaip du** prašymai**.** Jeigu tarp pasirinktų mokyklų nėra priskirtosios mokyklos pagal deklaruotą gyvenamąją vietą Savivaldybės teritorijoje, **informacinė sistema automatiškai šią mokyklą parenka kaip papildomą mokyklą.**

* *Iki kada galima teikti prašymus ?*

Prašymai teikiami nuolat. Prašymus ateinantiems mokslo metams elektroniniu būdu rekomenduojama pateikti iki š. m. gegužės 31 d.

* *Kas turės pirmumo teisę patekti į konkrečią mokyklą?*

**Pirmumas :**

1. Gyvenamoji vieta deklaruota mokyklos aptarnavimo teritorijoje.
2. Deklaruota gyvenamoji vieta Savivaldybėje yra gretima mokyklos aptarnavimo teritorijai.
3. Gyvenamoji vieta deklaruota Savivaldybėje.

 **Prioritetai:**

* gyvenamosios vietos deklaravimo data;
* tarp tais pačiais metais deklaravusių gyvenamąją vietą asmenų - dėl įgimtų ar įgytų sutrikimų turintys specialiųjų ugdymosi poreikių, mokykloje jau besimokančių mokinių broliai ir seserys.
1. Gyvenamoji vieta deklaruota kitose savivaldybėse.

**Prioritetas** – dėl įgimtų ar įgytų sutrikimų turintys specialiųjų ugdymosi poreikių, mokykloje jau besimokančių mokinių broliai ir seserys.

* *Jeigu užpildysiu prašymą pirmą prašymo padavimo dieną ar mano vaikas sąrašuose bus pirmas?*

Prašymo priėmimo laikas neturės jokios įtakos pirmumui, o registracija į bendrojo ugdymo įstaigas vyks nuolat. Prašymo padavimo data ir laikas neturi jokios įtakos priimamų asmenų sąrašų sudarymui.

* *Ar galima elektroniniu būdu užregistruoti vaiką į mokyklą esant ne Lietuvoje?*

Prisijungti prie registravimo sistemos galima tik iš Lietuvos interneto paslaugų tiekėjams priskirtų IP adresų ir turint galimybę autentifikuotis per elektroninius valdžios vartus. Prisijungus prie sistemos elektroninį prašymą gali pateikti tik tuo atveju, jei gyvenamąją vietą yra deklaravęs vienas iš tėvų ir vaikas.

* *Kaip žinoti kokia mokykla priskirta pagal teritoriją?*

Kokia mokykla priklauso pagal teritoriją galima sužinoti paspaudus nuorodą: <https://imokykla.kaunas.lt/zemelapis/>

Mokyklų aptarnavimo teritorijos mokykloms nustatytos teritoriniu, o ne gatvių principu. Pagal anksčiau galiojantį teisės aktą, mokykloms buvo priskiriamos atskiros gatvės, o tai nėra pats patogiausias būdas dideliam, nuolat besikeičiančiam ir moderniam miestui, nes gatvių pavadinimai, taip pat ir naujos gatvės atsiranda ne tik ruošiantis rugsėjo 1 d., o nuolatos, todėl buvo siekiama sukurti tokį teisinį reguliavimą, kurio nereikėtų keisti kiekvieną kartą atsiradus naujai gatvei ar pastačius naują gyvenamąjį namą. Taip pat mieste yra gatvių, kurios yra labai ilgos, todėl mokykloms priskirtos atitinkamos gatvių dalys.

Mokyklų teritorijos parengtos atsižvelgiant į mokyklų ugdymo programas, kiek konkrečioje teritorijoje yra deklaruotų vaikų, taip pat įvertintas mokyklų projektinis pajėgumas, kiek naujų mokinių jose galėtų mokytis ir kiek mokosi šiuo metu.

* *Ką daryti, jeigu tėvai nenori vaiko leisti į mokyklą, kuri priskirta pagal gyvenamąją teritoriją?*

Tėvai gali rinktis kitą mokyklą, kurioje yra laisvų vietų.

* *Kada bus skelbiama ar vaikas pateko į mokyklą?*

Komisija prašymus priimti mokytis į priešmokyklinio ugdymo grupes ir pirmas klases išnagrinėja iki einamų metų birželio 10 d., o į kitas klases – iki atitinkamų klasių ugdymo proceso pabaigos.